Man in hof weens Knysna-dubbelmoordArgieffoto Die hoofverdagte wat in hegtenis geneem is weens die moord op die Knysna-egpaar, Brian (67) en Christine (64) Davis, sal na verwagting Maandag in dié Wes-Kaapse dorp se landdroshof verskyn. Lt. Luvuyo Mjekula, woordvoerder van die polisie, het gesê die 36-jarige man staan tereg op twee aanklagte van moord met verswarende omstandighede, huisroof en die diefstal van ŉ voertuig. Die man is Vrydag in Hamburg, in die Peddie-omgewing, in hegtenis geneem. Volgens Mjekula is die man in ŉ plakkershut in hegtenis geneem waar hy saam met sy vriendin televisie gekyk het. Die polisie het op die oorledenes se selfone en hul gesteelde voertuig se sleutels beslag gelê. Die man is die tweede verdagte wat in hegtenis geneem is in verband met die moord. ŉ Vrou, Sandi Bini (29), het Dinsdag in die Knysna-landdroshof verskyn nadat sy op 6 Augustus in hegtenis geneem is. Die vermoorde egpaar se motor en ander eiendom is glo in haar besit gevind. Sy is glo die hoofverdagte se vrou. Sy is borgtog geweier en bly in aanhouding tot haar volgende hofverskyning op 25 Augustus. Maroela Media het vroeër berig die egpaar is Britse burgers wat in Knysna woon. Die polisie is op 2 Augustus omstreeks 10:30 na die egpaar se huis in Lindsaystraat ontbied, nadat ŉ vriendin hul hondjie in die straat sien rondloop het. Sy het op hulle afgekom toe sy die hondjie teruggevat het. Christine se liggaam is in die sitkamer aangetref. Haar keel is afgesny. Brian is in ŉ plas bloed in die motorhuis aangetref. Hy het oop wonde aan sy lyf opgedoen en is met ŉ stomp voorwerp oor die kop geslaan. Hy is in ŉ kritieke toestand na ŉ hospitaal in George geneem, waar hy op 8 Augustus aan sy beserings beswyk het.